GPF-lid sterf in skietery met rowers: ‘Hy is ŉ ware held’Johnny Grobler. Foto: Facebook Johnny Grobler, die gemeenskapspolisiëringsforumlid van Nigel wat Saterdag tydens ŉ skietery met vermeende rowers doodgeskiet is, is op sosiale media as held beskryf wat met sy lewe betaal het om sy gemeenskap veilig te hou. Alwyn van den Heever, die GPF se patrolliehoof, het aan Maroela Media gesê ŉ GPF-lid wat Saterdagaand met patrollie besig was, het gesien hoe vier mans naby die plaaslike Shoprite-sentrum met vermoedelik gesteelde goedere weghardloop. Die GPF-lid het bystand oor die radio ontbied en Grobler was een van die GPF-lede wat gereageer het. Van den Heever en nog ŉ GPF-lid, Frans Claassen, het hulle ook na die toneel gehaas. Van den Heever verduidelik dat die vermeende rowers by ŉ winkelsentrum ingehardloop het waar hulle in die donker gangetjies tussen die geboue geskuil het. Die GPF-lede en polisiebeamptes het agter die verdagtes aan in die gangetjies beweeg. “Dit was so donker, jy kon glad nie daar binne sien waar [die verdagtes] is nie. Die polisiebeampte wat voor ons was, het skielik geskree dat een van die [verdagtes] in ŉ boom sit en toe Johnny nog die flitslig wou optel om te kyk, het alle hel losgebreek. Ek kon so half agter ŉ boom skuil en Johnny het reg langs my gestaan toe die skote begin klap. Dit is moeilik om te sê hoeveel skote afgevuur is, maar die koeëls het neergereën.” Volgens Van den Heever is Grobler in die maag geskiet en het hulle albei plat op die grond gelê totdat die skote ophou klap het. “Ek haal my hoed vir Frans af, want hy het toe dit stil geraak het met sy voertuig so half tussen Johnny en waar die verdagtes geskuil het, ingery en hom in die voertuig gelaai om met hom hospitaal toe te jaag. Johnny het by die hospitaal gesterf.” Maroela Media het vroeër berig dat ao. Tommie Tomlinson, woordvoerder van die polisie, gesê het ŉ polisiebeampte is ook in die been geskiet en een van die vermeende rowers is doodgeskiet. Een verdagte is in hegtenis geneem en die ander twee verdagtes het daarin geslaag om te vlug. Volgens Van den Heever was Grobler in sy 50’s, getroud en die pa van twee dogters. “Hoe meer ek dink aan wat gebeur het, hoe kwater raak ek. Die regering kry nie die misdaad onder beheer nie en nou betrek hulle die gemeenskap in ŉ poging om misdaad te bekamp,” het hy gesê. “Die regering erken dit is nie die publiek se werk om polisie te speel nie en sê die gemeenskap moet net help deur hulle oë en ore op die grond te wees en inligting te deel. Teoreties is dit wonderlik, maar in die praktyk werk dit nie so nie. Dit gebeur so vinnig dat jy in die middel van so ŉ skietery beland en dan word ‘die oë en ore’ deel van die lewensbedreigende situasie. Maar wat anders kan jy doen? As die GPF nie daar is om jou gemeenskap veilig te hou nie, sal die misdaad net nog erger word. Ons moet noodgedwonge deel wees van die stryd teen misdaad.” Van den Heever het gesê talle inwoners het Sondag ŉ kranslegging en kort seremonie by Grobler se huis bygewoon om aan hom hulde te bring. “Die ondersteuning wat uit die gemeenskap gekom het, was ongelooflik. Daar is so baie mense wat aangebied het om te help met begrafniskoste of om die familie te ondersteun. Ons het boodskappe van oral ontvang. Dit was baie goed om te sien.” Santie Carelse het op Facebook geskryf Grobler het sy lewe gegee om sy medemens te beskerm: “[Hy was] ŉ ware held. Nie een wat net kou en kerm op Facebook [en] oor alles kla nie. Hy het gedoen!” Jenny Coetzer Botha het ook haar medelye teenoor Grobler se familie op Facebook uitgespreek: “Hy het [sy werk as GPF-lid] vrywillig gedoen. Hy het nie een oomblik getwyfel om te gaan help toe daar gevaar was nie. Hy is ŉ hero.” Amptelike begrafnisreëlings is nog nie bekend nie.